Karen Hækkerup (S), 2008-05-20:
Socialdemokraterne er utrolig enige med Dansk Folkeparti i, at der er rigtig god grund til at se nærmere på kriminaliteten i det danske samfund og herunder også volden.
Og det er naturligvis også utrolig relevant at se på, hvad vi kan gøre for at mindske kriminaliteten og her også den kriminalitet, som bliver begået af udlændinge.
Vi skal skelne mellem udlændinge og nydanskere, fordi vi skal skelne mellem dem, der er en del af vores samfund og skal optages i vores midte og have lov til at være en del af vores samfund, være med i det, og så dem, der eventuelt kommer hertil udelukkende med det for øje at begå kriminalitet.
Der er stor forskel på, om man er her for at være en del af det danske samfund, eller man er kommet hertil alene for at begå kriminalitet.
De, som kun er kommet hertil for at begå kriminalitet, skal selvfølgelig ikke have lov at være her, og hvis de opfylder betingelserne for en udvisning, er det det, der skal ske.
Men det er altså nødvendigt både for integrationens skyld og for debattens skyld i det hele taget, at vi, når vi debatterer de her ting, husker hinanden på, at der er forskel på, om man taler om danskere med anden etnisk oprindelse, eller man taler om udlændinge.
Men jeg vil gerne give Dansk Folkeparti ret derhen, at det er vigtigt, at vi også diskuterer udvisninger, og at det er vigtigt ikke kun for retsfølelsens skyld, men det er det
sådan set også, fordi hvis vi ikke sørger for at få udvist dem, som begår meget stærk og grov kriminalitet, er det også medvirkende til, at det billede, som mange har af kriminalitet og nydanskere, ikke bliver forandret.
Og der er god grund til, at det skal ændres, for det kan ikke nytte noget, at et helt samfund hele tiden skal ligge under for, at der er nogle få, som ikke kan finde ud af at gebærde sig.
Vi skal i samfundet altid holde med de moderate og altid understøtte dem, der gerne vil være med, altid give plads til dem, der ønsker plads til at være med i vores samfund.
Derfor er integrationsdebatten utrolig vigtig, men det er jo sådan set ikke den, som forespørgslen handler om, når man ser på ordlyden af det, der er stillet af Dansk Folkeparti.
Der er lige en telefon, der ringer.
I min naivitet troede jeg faktisk, at vi i dag skulle til at debattere bandemedlemmer uden dansk statsborgerskab, fordi vi jo netop har fået en rapport fra rigspolitiet, som viser, at 53 af dem, som er på den her liste over særlig hærdede kriminelle, som altså skal observeres, ikke har dansk statsborgerskab.
Derfor er der utrolig god grund til at stille sig selv det spørgsmål: Hvad pokker laver de både på listen og i Danmark, hvis de er nogle stærkt forhærdede kriminelle, som styrer bandemiljøerne i Danmark?
Dem synes jeg der havde været rigtig god grund til at tage en lang debat om, men det, det er endt med i dag, er i stedet for blevet en debat om integrationen, og når nu den er blevet det, vil jeg da også gerne sige nogle ting om Socialdemokraternes integrationspolitik.
Det er sådan set korrekt, at der er blevet gjort alt for lidt i forhold til at få integrationen til at fungere.
Vi har et utroligt behov for, at der bliver gjort en særlig tidlig indsats, og det er især, når det drejer sig om børn.
Vi skal have ghettoerne væk, vi skal have indført smarte sanktioner, så unge ikke bliver fanget ind af kriminalitet.
Og så skal vi også have et kasseeftersyn af den samlede integrationsindsats, for vi har simpelt hen så mange puljer og værksteder og alt muligt andet, uden at vi rigtig ved, hvordan det hele virker.
Det skal altså være sådan, at integrationen skal være for alle, og da vores klare mål er, at alle borgere i det danske samfund skal deltage i fællesskabet, skal der være to klare tilbud: en vej ind i det danske fællesskab, hvor man kan få uddannelse, hvor man kan få arbejde, og hvor man kan være med, og en anden vej, som de, der ikke vil være med, kan vælge.
Det synes jeg er meget fair at sige.
Jeg vil gerne på vegne af Socialdemokraterne fremsætte et forslag til vedtagelse, for vi kan selvfølgelig ikke stå bag det forslag fra Dansk Folkeparti og regeringen om, at alt går fantastisk godt, for det gør det jo som bekendt ikke.
Udlændinge, der kommer til Danmark udelukkende for at begå kriminalitet, skal udvises, hvis de opfylder betingelserne herfor.
For at få integrationen til at fungere bedre er det bydende nødvendigt, at stærkt kriminelle udlændinge udvises.
Regeringen opfordres desuden til at styrke indsatsen for at mindske kriminalitet i det hele taget.
Dette gentages af formanden ved oplæsning af forslaget, men korrigeres senere].